**สิ่งที่ดิฉันได้ทำเพื่อคุณยายสมศรี**

**โดย นางศศิญากร โภคาเทพ งานผู้ป่วยใน**

ดิฉันได้ผ่านการทดสอบความรู้ความสามารถให้เข้ามาทำงานที่ โรงพยาบาลธวัชบุรี ในตำแหน่ง

ผู้ช่วยเหลือคนไข้ และประจำอยู่ที่ตึกผู้ป่วยใน โดยวันนั้นเป็นวันแรกที่ดิฉันได้มาทำงาน หลังจากจัดเตรียมอุปกรณ์ทางการแพทย์ และเปลี่ยนผ้าปูเตียงผู้ป่วยประจำวัน ดิฉันได้เห็นผู้ป่วยรายหนึ่งนอนรักษาตัวที่ เตียง 13 เป็นผู้ป่วยหญิงสูงอายุมองจากรูปร่างภายนอกคาดประมาณอายุคงไม่ต่ำกว่า 70 ปี อยู่ในท่านอนหงายร่างกายเหยียดตรงบนเตียงมีที่นอนลมยางปูไว้ให้ ผู้หญิงคนนั้นนอนมองมาที่ดิฉัน ซึ่งสายตาที่ดิฉันได้สัมผัสนั้นรู้สึกได้ถึงความอ้างว้างและว้าเหว่ สำหรับผู้สูงอายุที่ไม่มีแม้กระทั้งลูกหลานที่มาเฝ้าดูแลในยามที่เจ็บป่วย หลังจากที่ดิฉันได้ปฏิบัติงานเรียบร้อยแล้ว ดิฉันได้เดินไปที่เตียงที่ผู้หญิงสูงอายุคนนั้นนอนรักษาตัวและช่วยเปลี่ยนเสื้อผ้า พร้อมกับพลิกตะแคงตัวให้ และดิฉันได้มีโอกาสพูดคุยกับผู้หญิงตนนั้น ซึ่งผู้หญิงคนนั้นใช้คำแทนตัวเองว่า คุณยาย โดยคุณยายมีชื่อว่า นางสมศรี มีอาการป่วยด้วยโรคเบาหวานความดัน โลหิตสูง และเป็นอัมพาต ช่วยเหลือตัวเองไม่ได้มาเกือบ 10 ปีแล้ว โดยครั้งนี้ที่มานอนโรงพยาบาลนื่องจาก คุณยายมีอาการติดเชื้อในกระแสโลหิต จากการเป็นแผลที่เกิดจากแผลกดทับจากการนอน จากการได้ช่วยพี่พยาบาลทำแผลและที่ได้ดูแลคุณยายนั้น คุณยายมีแผลที่ด้านหลังค่อนข้างเยอะมาก และมีกลิ่นเหม็น ดิฉันได้ถามคุณยายว่า “คุณยายที่บ้านใครเป็นคนล้างแผลให้”  
คุณยายตอบว่า “ลูกชาย เพราะยายอยู่กับลูกชายเพียง 2 คน” และคุณยายยังเล่าต่อ**ว่า “ทุกวันลูกชายจะล้างแผลให้ยาย และเอายายมานอนที่แคร่หน้าบ้าน พร้อมกับผูกเชือกไว้ที่ขื่อเพื่อให้ยายจับ และเตรียมอาหารมาไว้ข้างๆที่ยายนอนเมื่อเวลาที่ยายหิว ส่วนลูกชายเมื่อเสร็จจากการดูแลยายแล้วก็จะออกไปทำงานก่อสร้างที่หมู่บ้านใกล้ๆเพื่อนำเงินมาจุนเจือครอบครัว พอถึงเวลาเที่ยงลูกชายก็จะกลับมาเพื่อพลิกตะแคงยาย และมาป้อนข้าวป้อนยายาย”**

โดยลูกชายของยายจะทำแบบนี้ทุกวันตั้งแต่ยายช่วยเหลือตัวเองไม่ได้” เมื่อคุณยายเล่ามาถึงตรงนี้ คุณยายเริ่มมีน้ำเสียงสั่นเครือและน้ำตาเริ่มคลอเบ้า ดิฉันเห็นแล้วรู้สึกสงสารคุณยายมากจึงเบี่ยงเบนโดยชวนคุณยายคุยเรื่องอื่นโดยดิฉันถามต่อว่า “คุณยาย เช้านี้ทานข้าวหรือยังคะ” คุณยายมีท่าทีกลับมายิ้มอีกครั้งก่อนจะตอบดิฉันว่า “ยายกินแล้วจ้าคุณหมอ ลูกชายยายป้อน ก่อนออกไปทำงานแล้ว” ดิฉันได้บอกกับคุณยายว่า คุณยายพักผ่อนเยอะๆนะจะได้หายเร็วๆและจะได้กลับบ้านเราค่ะ คุณยายยิ้มตอบด้วยหน้าตาที่สบายใจขึ้น

หลังจากวันนั้นทุกครั้ง ที่ดิฉันมาทำงาน ดิฉันก็จะทักทายคุณยายสมศรี ประจำ ซึ่งดิฉันสังเกตเห็น

ใบหน้าของคุณยายแจ่มใสขึ้นไม่เหมือนวันแรกๆที่ดิฉันเจอ ระหว่างที่คุณยายนอนโรงพยาบาลอยู่นั้น วันหนึ่งได้มีผู้ป่วยหญิงสูงอายุ มานอนพักรักษาตัวที่เตียงข้างๆของคุณยายสมศรี ซึ่งผู้ป่วยคนนั้นมีลูกหลานซื้อผลไม้มาเยี่ยมคนไข้และคอยเฝ้าดูแลอยู่หลายคน ส่วนคุณยายสมศรียังคงนอนที่เตียงคนเดียวเหมือนเช่นทุกวันที่ผ่านมา ดิฉันได้สังเกตเห็นคุณยายสมศรีมองไปที่เตียงข้างๆซึ่งขณะนั้นลูกหลานเขากำลังป้อนผลไม้ให้ผู้ป่วยรับประทาน ดิฉันได้สังเกตเห็นสีหน้าที่เศร้าหมองและน้ำตาของคุณยายก็เริ่มไหลลงอาบที่สองแก้มของคุณยายดิฉันเห็นเช่นนั้นจึงได้เดินเข้าไปที่เตียงของคุณยายพร้อมกลับถามคุณยายว่า “ คุณยายพลิกตัวหรือยังคะ”

คุณยายสมศรีกลบเกลื่อนสีหน้าพร้อมกับพูดว่า “รบกวนคุณหมออีกแล้ว” ดิฉันตอบไปว่า “ไม่เป็นไรหรอกค่ะคุณยาย” พร้อมกับพลิกตัว ให้คุณยายสมศรี คุณยายกล่าวขอบคุณดิฉัน ดิฉันได้ไปซื้อองุ่นมา 1 กิโลกรัมพร้อมกับเดินมาที่เตียงคุณยายอีกครั้ง และพูดกับคุณยายว่า “**คุณยายมากินผลไม้กัน หนูจะป้อนคุณยายเอง”** คุณยายสมศรียิ้มทั้งน้ำตา พร้อมกับยกมือไหว้และขอบคุณดิฉัน ดิฉันบอกคุณยายไปว่า “ไม่เป็นไรหรอกคุณยายก็เหมือนญาติของหนูคนหนึ่ง” ซึ่งในวันนั้นดิฉันมีความสุขและอิ่มเอิบใจเป็นอย่างมากที่ได้ดูแลคุณยายสมศรี และดิฉันก็สังเกตเห็นสีหน้าของคุณยายที่คลายความเศ้าหมองลงบ้าง อาการของคุณยายสมศรีเริ่มดีขึ้นเรื่อยๆ หลายวันต่อมาคุณหมอได้มาตรวจดูอาการประจำวันและบอกกับคุณยายว่าอาการดีแล้วหมอจะให้กลับบ้านได้และให้ไปทำแผลต่อที่บ้าน คุณยายดีใจมากที่จะได้กลับบ้านเพราะนอนรักษาตัวอยู่ที่โรงพยาบาลมาหลายวันแล้ว และให้พี่พยาบาลสอนวิธีล้างแผลให้กับลูกชายของคุณยายก่อนกลับบ้านพร้อมทั้งเตรียมชุดอุปกรณ์ทำแผล และได้นำส่งคุณยายกลับบ้านโดยรถโรงพยาบาล

คุณยายสมศรีได้หายไปนานเกือบสองเดือน ซึ่งดิฉันก็ยังนึกถึงคุณยายสมศรีอยู่เสมอและได้แต่ภาวนาขอให้คุณยายหายจากอาการที่เจ็บป่วยโดยเร็ว แต่แล้ววันหนึ่ง ดิฉันก็ได้รับคำสั่งจากพี่พยาบาลเวรให้ปูเตียงและให้เตรียมที่นอนลมไว้ด้วยเพราะผู้ป่วยที่จะเข้ามานอนเป็นอัมพาตและมีแผลกดทับที่หลัง ดิฉันนึกในใจว่าขออย่าได้เป็นคุณยายสมศรีเลย เมื่อพนักงานเปลได้นำผู้ป่วยเข้ามาส่งที่เตียงที่ดิฉัน ดิฉันรู้สึกเศร้าใจเพราะผู้ป่วยที่เข้ามานอนตียงนั้นกลับเป็นคุณยายสมศรีจริงๆ ดิฉันได้ไปรับคุณยายลงเตียงและได้ทำการเปลี่ยนเสื้อผ้าให้กับคุณยายสมศรีอีกครั้งหนึ่ง แต่อนิจจาครั้งนี้คุณยายสมศรีมาด้วยอาการที่หนักมากเพราะคุณยายมีไข้สูง และแผลที่หลังของคุณยายเน่าและส่งกลิ่นเหม็น พอคุณยายมองเห็นดิฉัน คุณยายสมศรีก็ยกมือไหว้ ดิฉันก็ยกมือไหว้ตอบกลับคุณยาย ดิฉันได้มีโอกาสพูดคุยกับยายสมศรีอีกครั้ง เหมือนทุกๆครั้งที่ผ่านมาและได้ถามกับคุณยายสมศรีไปว่า คุณยายเป็นยังไงบ้าง คุณยายสมศรี ตอบดิฉันด้วยใบหน้าที่เศร้าหมอง “ ยายมารบกวนคุณหมออีกแล้ว” ดิฉันมองเห็นแววตาและใบหน้าของคุณยายสมศรีแล้วดิฉันรู้สึกสงสารคุณยาย ดิฉันได้แต่พูดให้กำลังใจและพูดปลอบใจคุณยายว่า คุณยายอาการเจ็บป่วยมันกลายเป็นเรื่องธรรมดาของมนุษย์เราไปแล้วมันเกิดขึ้นได้กับทุกคน เพียงแต่ว่าอาการเจ็บป่วยอาจจะเกิดขึ้นมาไม่พร้อมกันช้าหรือเร็วก็เท่านั้นแต่เราต้องต่อสู้และปล่อยวางนะคะ คุณยายสมศรีก็ทำหน้าสดชื่นขึ้นมาเล็กน้อย หลายวันแล้วที่คุณยายสมศรีได้นอนพักรักษาตัวอยู่ที่โรงพยาบาล ดิฉันสังเกตได้ว่าอาการเจ็บป่วยของคุณยายไม่สู้จะดีเท่าไหร่ คุณยายผอมลงมากเพราะทานข้าวไม่ได้ คุณยายสมศรีอาการทรุดลงเรื่อยๆและในวันนั้นเอง ลูกชายของคุณยายสมศรีได้ปรึกษากับญาติห่างๆที่มาเยี่ยมคุณยายว่าจะขอพาคุณยายกลับบ้านในวาระสุดท้ายของชีวิต ซึ่งหมอได้ทำการตรวจดูอาการของคุณยายสมศรีแล้ว จึงเซ็นอนุญาตให้พาคุณยายกลับบ้านได้ หลังจากนั้นดิฉันทราบข่าวจากชาวบ้านว่าคุณยายสมศรีทนต่อสู้กับอาการเจ็บป่วยไม่ไหวหลังกลับจากโรงพยาบาลได้ไม่นานคุณยายสมศรีก็เสียชีวิตลง ซึ่งดิฉันไม่ได้ไปร่วมงานศพของคุณยายในครั้งนั้นด้วย เพราะทราบข่าวหลังงานเสร็จเรียบร้อยแล้ว ดิฉันได้แต่ภาวนาขอให้คุณยายสมศรีไปสู่สุคติที่ดีคะ การที่ดิฉันได้ดูแลคุณยายสมศรี เอาใจใส่และคอยช่วยเหลือคุณยายสมศรีอย่างเต็มที่ ดิฉันคอยช่วยเหลือคุณยายโดยไม่เคยหวังสิ่งตอบแทน เพียงแค่คำขอบคุณและคำอวยพรของคุณยายสมศรีก็ทำให้ดิฉันมีความสุขใจพอแล้ว เพราะคำอวยพรมีค่ามากกว่าทรัพย์สิน นี่คือสัจธรรมของมนุษย์

การบริการดูแลผู้ป่วยทั้งทางด้านร่างกายและจิตใจ สังคมและจิตวิญญาณ โดยผู้ให้บริการมีความเมตตา เอื้ออาทร มีความมุ่งมั่นและความรักต่อผู้ที่เราดูแล ไม่หวังสิ่งตอบแทนใดๆ โดยถ้าเราคิดว่า เราได้ดูแลผู้มีพระคุณของเรา มุ่งมั่นทำหน้าที่ของเราให้ดีที่สุด คำนึงถึงความรู้สึกของผู้ป่วยและญาติ สิ่งที่ได้คือความสุขใจทั้งเราผู้ดูแลและผู้ป่วย นั่นคือ ***การบริการด้วยหัวใจของความเป็นมนุษย์***